Nítján ára spænsk kona hefur krafiið heilbrigðisyfirvöld í Logrono (Logronjo) á norðanverðum Spáni um skaðabætur fyrir að hafa verið færð rangri fjölskyldu eftir fæðingu. Starfsfólk fæðingardeildar sjúkrahússins víxlaði tveimur stúlkum sem fæddust sama dag árið 2002.
Stúlkurnar voru báðar settar í hitakassa eftir fæðingu. Þaðan færðu starfsmenn fæðingardeildarinnar börnin til foreldra sinna, en varð á í messunni.
Sara Alba, sem stýrir heilbrigðismálum í La Rioja héraði, segir ómögulegt að segja til um hver gerði mistökin. Þá sagði hún engar líkur á því að svona nokkuð gæti gerst í dag. Samkvæmt héraðsmiðlinum La Rioja krefst konan þriggja milljóna evra í bætur frá heilbrigðisyfirvöldum í héraðinu. Yfirvöld eru hins vegar aðeins reiðubúin að greiða henni 215 þúsund evrur. Hinni konunni hefur verið gerð grein fyrir málinu, en hún hefur ekki lagt fram opinbera kvörtun að sögn spænskra fjölmiðla.
Konan sem stefnir yfirvöldum var alin upp af konu sem hún taldi ömmu sína. Þegar amman stefndi ætluðum föður konunnar vegna meðlags árið 2017 var krafist DNA-rannsóknar. Sú rannsókn leiddi í ljós að maðurinn var ekki líffræðilegur faðir hennar, og síðar kom í ljós að konan sem talin var móðir hennar deildi ekki erfðaefni með henni.
Á sautjánda ári óskaði stúlkan eftir aðstoð lögmanna. Þeir þrýstu á heilbrigðisyfirvöld að málið yrði rannsakað í kjölinn. Niðurstaða þeirrar rannsóknar var sú að aðeins ein önnur kona kom til greina. Konan bíður nú niðurstöðu DNA rannsóknar til að fá staðfest hverjir séu í raun líffræðilegir foreldrar hennar.